CELEX: 62021TN0045
Language: fi
Date: 2021-01-27 00:00:00
Title: Asia T-45/21: Kanne 27.1.2021 – Ciano Trading & Services CT & S ym. v. komissio

15.3.2021   
            
            
               FI
            
            
               Euroopan unionin virallinen lehti
            
            
               C 88/39
            
         
      Kanne 27.1.2021 – Ciano Trading & Services CT & S ym. v. komissio
      (Asia T-45/21)
      (2021/C 88/52)
      Oikeudenkäyntikieli: ranska
      
         Asianosaiset
      
      
         Kantajat: Ciano Trading & Services CT & S SpA (Fiumicino, Italia), Silvia Brizio (Venaria Reale, Italia), Laurence André (Grivegnée, Belgia) ja Lidia Pacitti (Neder-over-Heembeek, Belgia) (edustajat: asianajajat S. Van Besien ja D. Gillet)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  ottamaan tämän kumoamiskanteen tutkittavaksi
               
            
                  —
               
               
                  toteamaan tämän kumoamiskanteen perustelluksi ja näin ollen kumoamaan riidanalaisen päätöksen
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa, jolla vaaditaan kumoamaan 20.11.2020 tehty komission päätös, jolla on peruutettu tarjouspyyntömenettely OIB/2019/CPN/039 ”Kestävät ateriapalvelut Euroopan komissiota varten Brysselin pääkaupunkialueella ja sen ympäristössä”, tueksi kantajat vetoavat kahteen kanneperusteeseen.
      
                  1)
               
               
                  Ensimmäinen kanneperuste, joka perustuu luottamuksensuojan periaatteen loukkaamiseen. Kantajat väittävät, että komissio oli ennen riidanalaisen päätöksen tekemistä antanut kantajille täsmällisiä vakuutteluja siitä, että ensinnäkin uusi, osat A, B ja C kattava käyttöoikeussopimus tehtäisiin tammikuussa 2021 hankintamenettelyssä OIB/2019/CPN/039, että toiseksi osien A ja B kattamia palveluja, joita kantajat tosiasiallisesti tarjoavat, koskevaa käyttöoikeussopimusta jatkettaisiin, mikäli julkinen hankintamenettely OIB/2019/CPN/0039 viivästyisi, siihen asti, kunnes komissio on valinnut uuden palveluntarjoajan, joka toteuttaisi mainitut palvelut, ja että kolmanneksi osia A ja C koskevia palveluja suorittavat työntekijät siirrettäisiin uuden palveluntarjoajan palvelukseen työehtosopimuksen nro 32 bis mukaisesti.
                  Tällaisten täsmällisten vakuuttelujen, jotka annettiin vain muutama päivä ennen riidanalaisen päätöksen lähettämistä Cianolle, vuoksi kantajille on syntynyt perusteltuja odotuksia siitä, että osia A ja C koskevia palveluja suorittavat työntekijät siirtyisivät joka tapauksessa uuden palveluntarjoajan palvelukseen.
                  On kuitenkin niin, että kun komissio on tehnyt riidanalaisen päätöksen, jolla on yksiselitteisesti peruutettu hankintamenettely OIB/2019/CPN/0039 jatkamatta osia A ja C koskevaa käyttöoikeussopimusta, se on estänyt näiden työntekijöiden siirron, koska yhtäkään uutta palveluntarjoajajaa ei valita lähitulevaisuudessa, ja toiminut olennaisesti vastoin antamiaan vakuutteluja.
                  Näin ollen kantajat katsovat, että kun komissio on tällaisessa asiayhteydessä antanut riidanalaisen päätöksen, se on loukannut luottamuksensuojan periaatetta.
               
            
                  2)
               
               
                  Toinen kanneperuste, joka perustuu oikeuksien väärinkäytön kiellon rikkomiseen. Kantajat katsovat, että komissio on riidanalaisen päätöksen tehdessään käyttänyt väärin oikeuttaan luopua julkisesta hankintamenettelystä, koska sen tosiasiallinen tarkoitus on ollut kiertää työehtosopimuksen nro 32bis soveltaminen sen välttämiseksi, että erityisesti osia A ja C koskevia palveluja suorittavat työntekijät siirretään uudelle palveluntarjoajalle. Lisäksi komissio on useaan otteeseen riidanalaisen päätöksen tekemisen jälkeen toiminut kantajia kohtaan vilpillisessä mielessä erityisesti ilmoittaessaan kirjeitse, että käyttöoikeussopimuksessa ei mainita Cianon työntekijöiden siirtymistä mahdollisen uuden käyttöoikeussopimuksen saajan palvelukseen, ja todetessaan, että työehtosopimusta nro 32bis ei voida soveltaa, vaikka siihen viitataan nimenomaisesti käyttöoikeussopimuksen henkilöstöä koskevassa osassa olevassa määräyksessä, jonka otsikko on ”Sopimukseen perustuva yritysluovutus”.
                  Näin ollen kantajat katsovat, että kun komissio on tehnyt riidanalaisen päätöksen tällaisessa asiayhteydessä, se on rikkonut oikeuksien väärinkäytön kieltoa.